# Magda Folch Solé

Magda Folch Solé (Reus, 11 de novembre de 1903 - Tarragona, 28 de juliol de 1981) va ser una pintora catalana.

## Biografia

Va estudiar a l'Escola Municipal d'Arts i Oficis de la qual després va ser professora auxiliar i ajudant de Tomàs Bergadà. Va cursar batxillerat a Reus i es llicencià en Filosofia i Lletres a la Universitat de Barcelona. Després va ser professora titular de l'Escola Municipal de Reus, que més endavant es transformà en Escola del Treball.
Començà a donar classes de filosofia a l'Institut de Reus i va fer diverses exposicions al Centre de Lectura, a Tarragona i a Figueres, on guanyà unes oposicions de professora a l'institut.
L'any 1931 presenta la seva primera mostra com a pintora. L'Ajuntament de Reus li concedí una beca per anar a estudiar a París. Es casà amb el catedràtic Emili Donato i Prunera, també reusenc i destinat com ella a l'Institut de Figueres. Allà va conèixer Salvador Dalí i els treballs d'aquella època tenen un toc surrealista. Serà a Figueres on presentarà la seva segona exposició: "Maig 1935".
Va viure la guerra civil a Figueres i, un cop acabada, es va instal·lar a Barcelona amb el seu marit, on Emili Donato va ser apartat de la seva plaça de catedràtic per la depuració franquista de la postguerra i el matrimoni va passar dificultats. Això es va reflectir en les seves pintures, que en aquella època són fosques i s'hi ubiquen figures d'aspecte trist i decebut.
Va treballar un temps i va fer diverses exposicions, primer a Manresa, on va tenir molt d'èxit, i després a Barcelona, Figueres, Reus, Lleida, Girona, Madrid i València. Més tard, ja rehabilitat el marit, es van traslladar a Eivissa, on Emili Donato va obtenir una plaça de docent. Les pintures de Magda Folch es van omplir d'una llum nova en aquell període i reflectien l'esclat de claror propi de l'illa, capturant uns colors que il·luminaven les seves obres. L'any 1952 va exposar a Barcelona i a Madrid, i durant la dècada dels cinquanta va fer exposicions a tot l'estat, amb els seus nous quadres plens de llum.
A partir de 1960 el matrimoni va traslladar-se a Tarragona, on tots dos van exercir de professors. Magda Folch s'incorporà a l'Escola d'Art de la Diputació de Tarragona i va seguir exposant a Reus, Girona, Barcelona i Madrid.
És autora de les pintures de l'altar de la Verge de Montserrat a l'església de Sant Joan de Reus, on els escolanets corresponen a retrats de nens de la ciutat.
La seva ciutat li ha dedicat un carrer al Barri Gaudí.

## Referències

* ↑ Folch, Magda. Magda Folch.. 1. ed. [Barcelona]: Fundació Caixa de Pensions, 1986. ISBN 84-7664-030-7.
* ↑ Salcedo Miliani, Antonio. «Magda Folch Solé» (en castellà). Real Academia de la Historia. [Consulta: 13 setembre 2023].
* ↑ «Esquela». La Vanguardia, 30-07-1981. [Consulta: 13 setembre 2023].
* ↑ Olesti Trilles, Josep. Diccionari biogràfic de reusencs. Reus: l'Ajuntament, 1991, p. 267-268.
* ↑ Puyol, Carme. Miralls de lluna: dones als espais urbans de Reus. Reus: l'Ajuntament, 2008, p. 87-89. ISBN 9788489688421.
* ↑ Tricaz, Enric. Homes i dones pels carrers de Reus. Valls: Cossetània, 2010, p. 89. ISBN 9788497916929.

## Bibliografia

* Puyol, Carme. Josep Maria Rosselló. Magda Folch: la mirada impressionista. Tarragona: la Diputació; Barcelona: Viena, 2016. ISBN 9788483308714